Bedreigde bromvoël kry in 2020 baie aandag | Netwerk24
Bedreigde bromvoël kry in 2020 baie aandag
Deur Charné Kemp 02 Desember 2019 05:00
Die bedreigde bromvoël, die grootste neushoringvoëlsoort in Suid-Afrika. Foto: Birdlife South Africa
Birdlife South Africa het dié naweek aangekondig dat die bedreigde bromvoël, die grootste neushoringvoëlsoort, die Voël van die Jaar vir 2020 is.
Die bromvoël is veral volop in die Krugerwildtuin, maar kom ook in beskermde gebiede in die Oos-Kaap en Kwazulu-Natal voor. Hul natuurlike habitat is 'n savanne-bioom.
Dié voëlsoort is bedreig omdat daar minder as 1 500 volwassenes oor is, die helfte van hulle in die Krugerwildtuin. Dit word deur habitatverlies, ontbossing, vergifting en elektriese skokke van kragdrade bedreig.
Die voëlsoort is ook bekend as die dondervoël of die reënvoël omdat inheemse kulture glo dit is 'n belangrike teken van die begin van die reënseisoen.
Die bromvoël bly in sosiale groepe van twee tot nege individue waarin hulle broei. Daar is net een alfa-paar per groep, en die ander is meestal mannetjies.
Die Mabula-bromvoëlprojek se oogmerk is om dié voëlsoort te bewaar. Birdlife South Africa gaan in samewerking met die Mabula-projek bewustheid van die voëlsoort skep met behulp van plakkate, artikels in tydskrifte, sosialemediaplatvorm-plasings, verkoop van handelsware, praatjies aan belangstellendes asook die ontwikkeling van onderwyshulpbronne wat skole gratis van BirdLife South Africa webwerf kan aflaai.